**ΒΑΣΙΛΟΠΙΤΤΑ ΣΥΝΔΕΣΜΟΥ ΣΥΝΤΑΞΙΟΥΧΩΝ ΤΕΑΧ**

**Αθήνα 13-2-2019**

Την Τετάρτη 6 Φεβρουαρίου 2019 στις 12:00 το μεσημέρι ξεκίνησε "υπό βροχήν" η καθιερωμένη εορτή της Βασιλόπιττας του Συνδέσμου Συνταξιούχων ΤΕΑΧ στο Ξενοδοχείο ΑΜΑΛΙΑ στο Σύνταγμα.

Ο Πρόεδρος του Συνδέσμου Δαμιανός Αγαπαλίδης καλωσόρισε τους Συναδέλφους και τους προσκεκλημένους με τις καλύτερες ευχές του Διοικητικού Συμβουλίου για υγεία και κάθε ευτυχία το 2019. Ευθύς αμέσως διάβασε το μήνυμα του αγαπητού σε όλους μας Συναδέλφου **Μίμη Πλέσσα**: "Ευχαριστώ θερμά για την ευγενική σας πρόσκληση αλλά δεν θα τα καταφέρω να βρεθώ κοντά σας. Εύχομαι ολόψυχα καλή χρονιά σε όλους! Φιλικά Μίμης Πλέσσας, Συνθέτης". Στη συνέχεια σύντομο χαιρετισμό και ευχές απηύθυνε ο αειθαλής Πρόεδρος της Πανελλήνιας Ενώσεως Συνταξιούχων Επικουρικού Ταμείου Εμποροϋπαλλήλων (ΠΕΣΕΤΕ) κ. Laurence Klipfel. Υπενθυμίζεται ότι με την ΠΕΣΕΤΕ και τον Πανελλήνιο Σύλλογο Συνταξιούχων Επικουρικής Ασφάλισης Ταμείου Ασφάλισης Ναυτικών Πρακτόρων και Υπαλλήλων (ΤΑΝΠΥ) έχουμε συστήσει την Πανελλήνια Ομοσπονδία Συνταξιούχων Επικουρικής Ασφάλισης (ΠΟΣΕΑ) Ενιαίου Ταμείου Επικουρικής Ασφάλισης και Εφάπαξ Παροχών (ΕΤΕΑΕΠ) ώστε ενωμένοι να υπερασπιζόμαστε τις συντάξεις μας και να διεκδικούμε όσα μας παρακράτησαν παρανόμως. Ακολούθως ο κ. Αριστοτέλης Κάντας, Πρόεδρος του ΤΑΝΠΥ και της ΠΟΣΕΑ-ΕΤΕΑΕΠ εκτός από τον χαιρετισμό και τις ευχές του έκανε και μία σύντομη ενημέρωση για την κατάσταση στην οποία βρίσκονται σήμερα τα συνταξιοδοτικά μας θέματα.

Ύστερα από τις περυσινές εκδηλώσεις για τα 100 χρόνια του Τμήματος Χημείας του Πανεπιστημίου Αθηνών και τη σχετική εκδήλωση του Συνδέσμου με αφορμή την έκδοση του βιβλίου της Καθηγήτριας Φυσικοχημείας Κυρίας **Βασιλικής Χαβρεδάκη** "Το Χρονικό της Πρώτης Εκατονταετηρίδας του Εργαστηρίου Φυσικοχημείας του Εθνικού και Καποδιστριακού Πανεπιστημίου Αθηνών 1918-2018" την οποία ετίμησαν με την παρουσία τους οι περισσότεροι καθηγητές με επικεφαλής τον Ομότιμο Καθηγητή **Αριστείδη Μαυρίδη**, το Διοικητικό Συμβούλιο του Συνδέσμου αποφάσισε να τιμήσει 4 συναδέλφους για την προσφορά τους στον Σύνδεσμο επί σειράν ετών. Με την προσφορά τους συνέβαλαν τα μέγιστα στη σύσφιγξη των σχέσεων μεταξύ των μελών, ώστε να γίνει ο Σύνδεσμος πιο δυνατός για να μπορέσει να στηρίξει την Ένωση Ελλήνων Χημικών (ΕΕΧ) -το σύνολο των Χημικών- πιο αποτελεσματικά και τελικά να είμαστε χρήσιμοι στην κοινωνία. Οι 4 τιμώμενοι συνάδελφοι -με αλφαβητική σειρά- είναι οι εξής: **Γεώργιος Καλλίτσης**: ως εργαζόμενος συμμετείχε στα όργανα διοίκησης της ΕΕΧ και μέχρι πρόσφατα ήταν μέλος του Διοικητικού Συμβουλίου του Συνδέσμου Συνταξιούχων.

**Δρ. Βασίλειος Καπούλας**: Έκτακτος Εντεταλμένος Καθηγητής Χημείας Τροφίμων του Πανεπιστημίου Αθηνών, Καθηγητής Βιοχημείας, Πρόεδρος του Τομέα Βιοχημείας και Οργανικής Χημείας και μέλος της Συγκλήτου της Φυσικομαθηματικής Σχολής του Πανεπιστημίου Ιωαννίνων. Βασικός εισηγητής στην Ημερίδα του Συνδέσμου στις 25/2/2015 με θέμα "Χημεία-Διατροφή-Υγεία". Πρόεδρος σε Γενικές Συνελεύσεις του Συνδέσμου και σήμερα αναπληρωματικό μέλος του Εποπτικού Συμβουλίου του Συνδέσμου.

**Αθανάσιος Νταβαντζίκος**: με κύρια σταδιοδρομία στη ΠΥΡΚΑΛ και την DuPont-Λαζαράκης υπήρξε μέλος του Εποπτικού Συμβουλίου σε δύσκολους καιρούς. Η συμπαράσταση στο Σύνδεσμο συνεχίζεται-αφιλοκερδώς από την θυγατέρα Δικηγόρο Κυρία Αικατερίνη Νταβαντζίκου.

**Δρ. Δημήτριος Χούλης**: Χημικός ΕΚΠΑ, Δρ. Τεχνολογίας Καυσίμων: Imperial College/Πανεπιστημίου Λονδίνου, Διευθυντής Πωλήσεων Πετρελαιοειδών & Λιπαντικών SHELL, Μέλος του Διοικητικού Συμβουλίου & Πρόεδρος του Συνδέσμου 2008-2014. Χορηγός με την Σοκολατοποιία ΑΣΤΗΡ Α.Κ. ΚΩΝΣΤΑΝΤΙΝΙΔΗΣ ΑΕΒΕ στην Ημερίδα της 25/2/2015. Παρών στις ανοικτές στα μέλη Συνεδριάσεις του Δ.Σ. την δεύτερη Πέμπτη κάθε μήνα με συνεχείς συγκεκριμένες προτάσεις γραπτώς για συνεργασία με ΕΕΧ και ΠΣΧΒΕ.

Για την μεγάλη προσφορά όλων τα αναμνηστικά συμβολικά: Το βιβλίο της κ. Χαβρεδάκη.

Στην κοπή της Βασιλόπιττας που ακολούθησε είχαμε την χαρά να είναι μαζί μας ο "Μουσικολογιώτατος Άρχων Μουσικοδιδάσκαλος της Αγίας του Χριστού Μεγάλης Εκκλησίας" **κ. Χουρμούζιος Νταραβάνογλου**, όπως τον εξονόμασε ο Παναγιώτατος Οικουμενικός Πατριάρχης κ. Βαρθολομαίος. Ο κ. Νταραβάνογλου ο οποίος γεννήθηκε στην Κωνσταντινούπολη και σπούδασε στη Μεγάλη του Γένους Σχολή είναι ο σύζυγος της Γραμματέως της ΕΕΧ κ. Μαρίας Καλλιάνη, τους οποίους αμφότερους ευχαριστούμε για την υποστήριξη και εν προκειμένω για την Βυζαντινή απόδοση του Απολυτίκιου του Μεγάλου Βασιλείου. Με μουσική υπόκρουση του "παρόντος" Μίμη Πλέσσα και ενώ έξω έπεφτε χαλάζι χοντρό οι 100 παρευρεθέντες στην ωραία αυτή εορτή απήλαυσαν τα πλούσια εδέσματα και ευχήθηκαν να είμαστε καλά και του χρόνου και περισσότεροι!

Δαμιανός Αγαπαλίδης

Πρόεδρος Συνδέσμου Συνταξιούχων Ταμείου Επικουρικής Ασφάλισης Χημικών (ΤΕΑΧ)